als_Latn dik_Latn sag_Latn
Partia Demokratike, përmes zëdhënëses së saj Ina Zhupa e ka quajtur një “shfaqje” vizitën e sotme të kryeministrit Rama në Fushë-Krujë, ku premtoi dëmshpërblim për të përmbyturit.
“Me një regji bajate, ku i kërkon njerëzve votën para kamerave në këmbim të çekut, Edi Rama bëri sot sikur u kujtua për banorët e Fushë-Krujës. Po ata dhe çdo qytetar i vendit e mban mend mirë se kur u rrethuan nga uji e balta, Edi Rama mori rrugët e botës për pushime luksi. Pikërisht ditën kur qindra familje u përmbytën në Fushë-Krujë, Edi Rama shkoi në Nju Jork për ekspozitë pikture. Në kulmin e fatkeqësisë, Rama i braktisi banorët”, ka thënë Zhupa.
Ajo ka theksuar se, tani që po vijnë zgjedhjet, kryeministri bën sikur po i dhimbsen banorët.
“Sërish, ai nuk ka dhe nuk mban asnjë përgjegjësi, por fajin e kanë qytetarët, fajin e ka natyra, fajin e kanë kanalet që janë bllokuar. Ka 4 vjet që hedh para për luks, për zyra, për palma, për makina, për ekspozita pikture, për të parë NBA, për fundjavë me Gjushin, për shëtitje nëpër stadiumet e botës, para që po të shkonin për investime në bujqësi, në kanale kulluese e vaditëse nuk do kishte këto dëme me shiun e parë që bie”, ka vijuar Zhupa.
Sipas saj, këto para do të ishin të mjatueshme për t’i dëmshpërmblyer në kohë familjet e përmbytura e për t’u ardhur në ndihmë fermereve.
“Këto janë përpjekje të dëshpëruara. Qytetarët nuk e besojnë më Edi Ramën. Sepse nuk mund të besohet dikush që të kthen kurrizin në ditën më të vështirë dhe kthehet kur afrojnë zgjedhjet”, ka shtuar Zhupa.
als_Latn als_Latn als_Latn als_Latn als_Latn als_Latn